Universitatea americană Brown a anunţat un acord cu studenţii săi pro-palestinieni, primul de acest fel în criza ce zguduie lumea studenţească americană din cauza războiului dus de Israel în Fâşia Gaza. În schimbul desființării taberei studenților, administrația universității promite să analizeze posibilitatea unor „dezinvestiţii de la companii ce permit şi profită de pe urma genocidului din Gaza”.
Preşedinta Universităţii Brown a recunoscut că „distrugerea şi pierderea de vieţi omeneşti în Orientul Mijlociu i-au împins pe mulţi (studenţi) la un apel pentru o schimbare semnificativă”.
Ea a denunţat, de asemenea, „escaladarea unei retorici incendiare (…) şi creşterea tensiunilor în campusuri din ţară”.
Preşedintele Universităţii Brown din Providence (Rhode Island), Christina Paxson, a salutat, într-un comunicat de presă, desfiinţarea unei tabere de studenţi şi activişti pro-palestinieni, în schimbul promisiunii Consiliului de administraţie al universităţii că va decide cu privire la posibile „dezinvestiţii de la companii ce permit şi profită de pe urma genocidului din Gaza”, relatează AFP, agenție preluată de Agerpres.
Tăierea legăturilor dintre marile universităţi private americane şi patroni şi companii care au legături cu Israelul face parte din revendicările mişcării studenţeşti şi activiste care apără cauza palestiniană şi se opune războiului purtat de statul evreu împotriva Hamas din Fâşia Gaza.
Acordul de la Brown este prima concesie acordată de o universitate de elită mişcării naţionale care s-a răspândit în ultimele două săptămâni pe întreg teritoriul Statelor Unite, din California până în vest (Universităţile UCLA, USC, etc ), nord-est (Columbia, Yale, Harvard, UPenn), sau statele din centrul şi sudul SUA, cum ar fi Texas şi Arizona.
Studenţii şi administraţia Universităţii Brown urmează să discute în continuare aspecte ale acordului din mai până în octombrie.
50 de persoane reținute la Universitatea Columbia
Demonstraţiile din campusurile americane au reînviat în Statele Unite dezbaterea tensionată de la începutul războiului din Fâşia Gaza între libertatea de exprimare, drepturile constituţionale şi acuzaţiile de antisemitism şi antisionism.
Poliţiştii din New York au intrat, marţi seară, în incinta Universităţii Columbia pentru a aresta şi a dispersa protestatarii pro-palestinieni care au ocupat o clădire a campusului în urmp cu aproape 24 de ore şi care au ocupat o tabără de corturi la şcoala Ivy League timp de aproape două săptămâni, transmite Reuters, transmite News.ro.
Imagini transmise în direct de televiziuni au arătat poliţişti cu cască şi echipament tactic intrând în campusul de elită din partea superioară a Manhattanului, care a fost punctul central al protestelor studenţeşti care s-au extins în ultimele zile la zeci de şcoli din SUA, exprimând opoziţia faţă de războiul Israelului din Gaza.
„Îl evacuăm”, au strigat poliţiştii în timp ce mărşăluiau spre intrarea baricadată a Hamilton Hall, o clădire academică în care protestatarii au pătruns şi au preluat controlul în primele ore ale dimineţii de marţi.
Un şir lung de ofiţeri de poliţie au fost văzuţi intrând în clădire pe o fereastră de la etajul al doilea, folosind un vehicul cu o scară pentru a avea acces la etajul superior.
Zeci de alţi ofiţeri au invadat tabăra de protestatari din apropiere, în timp ce studenţii curioşi care se aflau chiar în afara campusului îi ironizau cu strigăte de „Ruşine, ruşine!”. În scurt timp, ofiţerii au fost văzuţi conducând protestatarii încătuşaţi către vehiculele de poliţie din faţa porţilor campusului.
Poliţia a urcat aproximativ 50 de persoane într-un autobuz, fiecare având mâinile legate la spate, întreaga scenă fiind luminată de luminile intermitente roşii şi albastre ale vehiculelor de poliţie. Ambulanţe şi alte vehicule ale serviciilor de urgenţă stăteau în apropiere.
****